**PC-21** je švajčiarske turbovrtuľové cvičné lietadlo, ktoré je určené na základný a pokračovací výcvik pilotov stíhacích lietadiel.

Vznik a vývoj
-------------

Vývoj lietadla PC-21 bol spustený v januári 1999. Let prvého prototypu sa konal v júli 2002 a toto lietadlo úspešne absolvovalo viac ako 400 letových hodín. Druhý prototyp vzlietol v júni 2004, ale už v januári 2005 bolo zničené pri havárii, ktorá navyše stála život testovacieho pilota.

V decembri 2004 získalo lietadlo certifikáciu VFR (visual flight rules) a o dva roky neskôr aj úplnú certifikáciu IFR (instrument flight rules).

Konštrukcia
-----------

Pilatus PC-21
PC-21 je dolnoplošník s rozpätím krídel 9,1 m. Jeho plošné zaťaženie krídel je charakteristické skôr pre prúdové lietadlo ako pre turbovrtuľový stroj. Činnosť hydraulicky ovládaných krídeliel je doplnená ešte spojlermi. Nábežné hrany krídel a akrylový kryt kabíny sú odolné voči nárazu vtákov.

Kabína posádky má tandemové usporiadanie, pričom študent sedí vpredu a inštruktor vzadu. V kabíne sú tri viacúčelové displeje spolu s priehľadovým displejom, podobne ako v stíhacích lietadlách 4. generácie (AV-8B, F-16, F/A-18 alebo Gripen). Rôzne tlačidlá displeja a ovládacieho panelu sa používajú na výber navigácie, misií, systémov a taktických údajov, pričom údaje sa zobrazujú na dvoch vonkajších multifunkčných displejoch. Všetky displeje a osvetľovacie systémy v kabíne PC-21 sú kompatibilné s okuliarmi nočného videnia.

Ďalšie vybavenie kabíny pozostáva z automatickej klimatizácie, palubného systému na výrobu kyslíka (OBOGS) a vystreľovacích sedadiel Martin Baker Mark 16L s parametrami 0/0. Navigačný systém pozostáva z laserového inerciálneho systému a GPS.

Systém plánovania misií (MPS) umožňuje nadstaviť misiu pre počiatočné fázy pilotného výcviku ako aj pre pokročilý výcvik pilota. Avionický systém PC-21 môže byť upravený tak, aby vyhovoval ktorejkoľvek fáze výcviku. Avionika simuluje zameranie a následné uvoľnenie zbraní. Misie sú zaznamenávané automaticky od okamihu zapnutia motora až po jeho vypnutie, aby bolo možné si ich po ukončení letu prehrať.

Turbovrtuľový motor Pratt & Whitney PT6A-68B s výkonom 1 200 kW (1 600 koní) poháňa vrtuľu Hartzell E8991 KX s piatimi grafitovými lopatkami. Motor je vybavený digitálnym systémom riadenia, ktorý prináša plný výkon pri rýchlostiach nad 360 km/h a poskytuje pilotovi podobnú odozvu ako prúdové lietadlo. PC-21 môže stúpať rýchlosťou 20 m/s a jeho maximálna rýchlosť je 685 km/h. Dolet lietadla je 1 333 km a dostup 11 580 m. Stroj dokáže manévrovať s preťažením +8 až -4g a jeho rýchlosť otáčania okolo pozdĺžnej osi je 200 stupňov za sekundu. PC-21 potrebuje pre vzlet dráhu dlhú 725 m a pre pristátie 900 m.

Používatelia
------------

Pilatus PC-21
Pilatus PC-21
Austrália  **Austrália**

Royal Australian Air Force - celkovo objednali 49 lietadiel, pričom k januáru 2018 im bolo dodaných 10 kusov.
Francúzsko  **Francúzsko**

Francúzske vzdušné sily - celkovo objednali 17 lietadiel, pričom k 10. septembru 2018 im boli dodané 4 kusy.
Jordánsko  Jordánsko

Jordánske vzdušné sily - celkovo objednali 10 lietadiel, pričom k januáru 2018 im boli dodané 4 kusy.
Katar  **Katar**

Katarské vzdušné sily - prevádzkujú 24 lietadiel.
Saudská Arábia  **Saudská Arábia**

Kráľovské saudské vzdušné sily - prevádzkujú 55 lietadiel.
Singapur  **Singapur**

 Singapurské vzdušné sily - prevádzkujú 19 lietadiel.
Švajčiarsko  **Švajčiarsko**

Švajčiarske vzdušné sily - prevádzkujú 8 lietadiel.
Spojené arabské emiráty  **Spojené arabské emiráty**

Vzdušné sily Spojených arabských emirátov - prevádzkujú 25 lietadiel.

Špecifikácie (PC-21)
--------------------

### Technické údaje

* Posádka: 1 – 2
* Dĺžka: 11,233 m
* Rozpätie: 9,108 m
* Výška: 3,749 m
* Nosná plocha: 15,221 m²
* Hmotnosť prázdneho lietadla: 2 270 kg
* Maximálna vzletová hmotnosť: 3 100 kg
* Pohonná jednotka: 1 × turbovrtuľový motor  Pratt & Whitney Canada PT6A-68B s výkonom 1 200 kW (1 600 k)

### Výkony

* Maximálna rýchlosť: 685 km/h
* Pádová rýchlosť: 170 km/h
* Dolet: 1 333 km
* Dostup: 11 580 m
* Stúpavosť: 20,7 m/s
* Maximálne preťaženie: -4,0/+8 g

### Výzbroj

* 4 závesné body pod krídlami

Referencie
----------

1. ↑  FOCA Swiss Aircraftregister ICAO PC21 =Total: 178
2. ↑   *Pilatus Sells 21 PC-21s, Including 17 for the French Air Force* [online]. 2017-01-04. Dostupné online. Archivované 2017-08-17 z originálu.
3. ↑   *Pilatus PC-21 Turboprop Trainer Aircraft* [online].. Dostupné online.
4. ↑   *World Air Forces 2018* [online].. Dostupné online.
5. ↑   *Francúzsko získalo nové cvičné lietadlá* [online]. , 2018-09-17. Dostupné online.
6. ↑   *PC-21 The Next Generation Trainer* [online].. Dostupné online.

Pozri aj
--------

* Beechcraft T-6 Texan II
* KAI KT-1 Woongbi
* TAI Hürkuş
* HAL HTT-40


|  |  |
| --- | --- |
| Portal | Portál letectvo |